Uudised - TÄNA Alexela KML-s: TTÜ KK vs TLÜ/Kalev
TÄNA Alexela KML-s: TTÜ KK vs TLÜ/Kalev
Reedel on Alexela Korvpalli Meistriliigas kavas üks kohtumine, milles TTÜ KK võõrustab TLÜ/Kalevit. Pall visatakse mängu TTÜ Spordihoones kell 18:30.
Meeskonnad on kohtunud nii BBL-i kui Alexela Korvpalli Meistriliiga raames sellel hooajal viiel korral ning kolmel korral on võidurõõmu saanud maitsta TLÜ/Kalevi korvpallurid, kahel korral TTÜ KK mängijad. Viimati kohtuti kaks nädalat tagasi, kui 4. märtsil sai võidu just TLÜ/Kalevi võistkond tulemusega 71:65.
Nagu terve hooaja vältel, oli ka tolles mängus TLÜ/Kalevi parim mängumees nende tsenter Robertas Grabauskas. Tema selle hooaja keskmised näitajad on 14,1 punkti mängust ja 8,9 lauapalli mängust. TTÜ ridades tasub silma peal hoida Joonas Järveläinenil ja Kiur Akenpärgil. Järveläinen on meeskonna suurim punktitooja ning viimasel ajal on häid mänge näidanud ka Akenpärg, visates viimases viies mängus keskmisel 20 punkti.
Pärast hiljutist lisaajavõitu Rakvere tarva üle ütles TTÜ peatreener Heino Lill: „Meie kiiruslik tehnika jätab soovida, mis on meie suurim viga. Meie meeskond on nüüd kõik rivis. Nüüd on vaja veel vormi lihvida. Meile tuli kasuks reis Ungarisse, kus saime normaalselt treenida, elada ning mängida.“
TLÜ/Kalevi loots, hetkel ka Tallinna linnapea kohustustes, Kalle Klandorf tõdes pärast 71:65 võitu 4. märtsil just TTÜ üle: ""Võistkond on stabiliseerunud. See muidugi ei tähenda, et me nüüd kõiki võidame," lausus Klandorf. "Hea meel, et mehed on tahtmist täis, aga ilmselt oleme spurdiga hiljaks jäänud. Üks kaotus Audentesele, mis oli lohakus, maksab meile kätte,"
Turniiritabelis hoiab TTÜ KK seitsmendat kohta 8 võidu ja 18 kaotusega. TLÜ/Kalev on nende järel, kaheksandal positsioonil 6 võidu ja 21 kaotusega.